Avainsanat

Tiivistelmä



Avainsanat

1. Kumoamiskanne - Kannekelpoiset toimet - Kilpailusääntöjen soveltamisen yhteydessä tehty komission päätös evätä yrityksen asiakirjojen luottamuksellinen käsittely - Asianomaisen yrityksen oikeussuojan tarve

(ETY:n perustamissopimuksen 173 artikla)

2. Kilpailu - Hallinnollinen menettely - Salassapitovelvollisuus - Lieventäminen - Rajoitukset - Liikesalaisuuksien suoja - Mahdollisuus vedota liikesalaisuuksien suojaan kantelun tehneeseen kolmanteen osapuoleen nähden

(ETY:n perustamissopimuksen 214 artikla; neuvoston asetuksen N:o 17 19 artikla, 20 artiklan 2 kohta ja 21 artikla)

3. Kilpailu - Hallinnollinen menettely - Liikesalaisuuksien suoja - Komission harkintavalta - Asianomaisen yrityksen oikeudet - Oikeus tehokkaaseen oikeussuojaan

(ETY:n perustamissopimuksen 173 ja 185 artikla; neuvoston asetus N:o 17)

Tiivistelmä

1. Komission päätös pitää kilpailusääntöjen soveltamista koskevassa menettelyssä yhteisön oikeudessa taatun luottamuksellisen käsittelyn piiriin kuulumattomina yrityksen luovuttamia asiakirjoja, jotka siten voitiin toimittaa kantelun tehneelle kolmannelle osapuolelle, on luonteeltaan lopullinen ja riippumaton rikkomisen toteavasta päätöksestä. Koska päätöksellä on kyseistä yritystä koskevia oikeusvaikutuksia, jotka voivat vaikuttaa kantajan etuihin muuttaen tämän oikeusasemaa selvästi, kyseinen yritys voi nostaa 173 artiklan mukaisen kanteen päätöksen kumoamiseksi.

Kantajan oikeussuojan tarvetta ei voida kieltää sillä perusteella, että kyseinen päätös oli jo pantu täytäntöön, kun kanne nostettiin. Tällaisen päätöksen kumoamisella voi itsessään olla oikeusvaikutuksia, erityisesti siten, että se estää komissiota toimittamasta uudelleen sääntöjenvastaisesti luottamuksellisia asiakirjoja ja tekee laittomaksi sen, että kantelun tehnyt kolmas osapuoli käyttää hyväkseen sääntöjenvastaisesti toimitettuja asiakirjoja.

2. Vaikka asetuksen N:o 17 tietyissä säännöksissä säädetään kilpailusääntöjen soveltamismenettelyn yhteydessä ETY:n perustamissopimuksen 214 artiklassa tarkoitetun salassapitovelvollisuuden tietyistä lievennyksistä erityisesti suhteessa kantelun tehneeseen kolmanteen osapuoleen, jos salassapitovelvollisuuden piiriin kuuluvien tiettyjen tietojen ilmaiseminen on välttämätöntä sen varmistamiseksi, että asia selvitetään asianmukaisesti, on lievennykset tehty sillä varauksella, että yrityksillä on oikeutettu intressi siinä, että niiden liikesalaisuuksia ei paljasteta. Tällaisia salaisuuksia sisältävien asiakirjojen luovuttaminen kantelun tehneelle kolmannelle osapuolelle on koko hallinnollisen menettelyn ajan sovellettavan liikesalaisuuden suojan yleisen periaatteen vastaista.

3. Kilpailusääntöjen soveltamista koskevassa menettelyssä on komission tehtävä arvioida, sisältääkö tietty asiakirja liikesalaisuuksia. Annettuaan yritykselle tilaisuuden ilmaista kantansa komission on tehtävä asiasta asianmukaisesti perusteltu päätös, joka on annettava yritykselle tiedoksi. Kun otetaan huomioon se, että asiakirjojen toimittamisesta sääntöjenvastaisesti kilpailijalle voi aiheutua erittäin vakavaa vahinkoa, komission on ennen päätöksensä täytäntöönpanoa annettava yritykselle mahdollisuus saattaa asia yhteisöjen tuomioistuimen käsiteltäväksi komission tekemien arviointien tutkimiseksi ja asiakirjojen toimittamisen estämiseksi soveltamalla perustamissopimuksen 173 ja 185 artiklaa yhdessä.